“Mətúnuŋǎ yā Áron bân bɔ́n bóé báyi kǎd və̄ Ńtondôbə ámǒs éfúbū dzábán mə́ nə̄ é ngab awômo yǎ ndə̄tə̄gə́ ovug á étīē ǹnomó ­m̀və́án. Etun dzyá kíkídígi, étun evɔ́g ngōngógóle. 14Bâyi dzɔ́ yāŋ ai eyə́ŋə́le, ai m̀bɔ́n, anə́ éfīdíg. Wǎyǐ kig bə́g éfīdíg tē, o túniŋi dzɔ́ Ńtondôbə anə́ mə̄túnuŋa mə́ évɔ́li ǹnə́m. 15É fada ásə a ngáfûban á zāŋ bɔ́n bóé a yi fə bɔ̌ nālá dzam də́dā, ǹnomó abéndé hḿ nyɔ̄lɔ́ ású Ńtondôbə. Bâyi túnī é ngab mətúnuŋa dzié, ě ngabɛ́d á yób anə́ ótsīda. 16Mə́túnuŋa míḿvə́án mə́sə fada a və́ mə́ tɔbɔgɔ təge ai məbuuga, mod təge dí dzóm étēde”. 17Ńdɔ Ǹtondôbə a ngádzó ai Mósɛs nyé ai nyé nâ: “Kadá Áron ai bɔ́n bóé nâ: 18akə̌ŋ mə́túnuŋa ású ńsə́m ńdɔ dí: bâyi tsíg éyə̄m á mís mə́ Ńtondôbə é vóm bákad və́ mə́túnuŋa bádígi. Dzóm tē é nə eyə́gan ḿfúfúb. 19É fada a yi bɔ̌ mə̄túnuŋa mə́tē a yi mɔ́ dí, bâyi mɔ́ dí é vóm ó nə́ ḿfūbán á ńsəŋ ndá etógán. 20É dzóm ésə̄ yáyi namba tsíd tě é tɔbɔgɔ bíndá, ngə́ məkǐ mə́ və́ myân á bīyé, bâyi mɔ́ sob é vóm ó nə̄ ḿfūbán. 21É mvīē báyi yám tsíd tě, bə́ bwé dzɔ̄ ngə́ é nə sílíba, bə́ mānaŋa dzɔ́ síl bə́ ngasuguzu ai abuí məndím. 22É mod ósə a nə́ fada a nə dzɔ́ dí é nə̄ é dzóm é nə́ ḿfūfúb .